Када је јуна 1942. године формирана Пета пролетерска црногорска ударна бригада, Душан је постао заменик командира у једној чети. Учествовао је у борбама које је ова бригада водила током похода пролетерских бригада у Босанску крајину и истицао се као бомбаш. У борбама за ослобођење Јајца, предводио је групу бомбаша, а то је чинио и приликом битке за Прозор, фебруара 1943. године. У време битке за рањенике на Неретви, италијанске снаге су браниле Прозор, али су га партизани заузели у жестоким борбама. Тада је убијено и заробљено доста италијснких војника и официра, а заробљена велика количина наоружања и муниције. За показану храброст приликом борби за Прозор, Штаб Пете пролетерске бригаде је јавно похвалио Душана Вујовића.